अखबार लिखता है कि 1979 में एक आईपीएस अधिकारी के तौर पर राष्ट्रपति से वीरता पदक (गैलेंट्री अवार्ड) पा चुकी किरण बेदी को एयर इंडिया के इकोनॉमी क्लास के किराए में 75 फीसदी की छूट हासिल है. इसके बावजूद उन्‍होंने 2006 से लेकर 29 सितंबर, 2011 के बीच 12 बार ऐसा किया है, जब उन्हें एयर इंडिया के हवाई किराए में छूट मिली थी और उन्होंने उन संस्थानों से उस टिकट के बदले पूरा पैसा लिया. इन यात्राओं के चेक इंडिया विजन फाउंडेशन के खाते में जमा हुए, जिसकी मालकिन किरण बेदी हैं. किरण बेदी ने इस मामले पर ट्वीट करते हुए लिखा है कि ये देखकर हैरानी हुई कि इकोनॉमी क्लास में सफर करके नेक काम के लिए पैसे बचाना भी अखबारों की सुर्खियां बनता है. किरण बेदी ने कहा है कि वे किसी भी जांच के लिए तैयार हैं.